Diari Oficial de la Generalitat Valenciana


Sumari del DOGV 6348, del 06-09-2010 (2010/8876)

RESOLUCIÓ de 29 de juliol de 2010 de la Universitat Politècnica de València, per la qual es convoquen proves selectives d'accés al grup A, subgrup A1, sector administració general, lletrat, pel sistema de concurs oposició, per al campus de València (codi: 2010/P/FC/C/3).
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6348

Data del DOGV
:   06-09-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/8876


Data del document
:   29-06-2010

Organisme emissor
:   Universitat Politècnica de València

Tipus de document
:   Resolució

Correcció d'errades

Anàlisi jurídica

RESOLUCIÓ de 29 de juliol de 2010 de la Universitat Politècnica de València, per la qual es convoquen proves selectives d'accés al grup A, subgrup A1, sector administració general, lletrat, pel sistema de concurs oposició, per al campus de València (codi: 2010/P/FC/C/3). [2010/8876]  
Amb la finalitat d'atendre les necessitats de personal en aquesta administració pública encarregada del servei públic de l'Educació Superior, aquest Rectorat, de conformitat amb el que disposa l'article 75 de la Llei Orgànica 6/2001, de 21 de desembre, d'Universitats, així com la Llei 7/2007, de 12 d'abril, de l'Estatut Bàsic de l'Empleat Públic, el Text Refós de la Llei de la Funció Pública Valenciana i el Decret 33/1999, de 9 de març, del Govern Valencià, acorda:  
Convocar proves d'accés al grup A, subgrup A1, sector d'administració general, lletrat de la Universitat Politècnica de València, d'acord amb les bases següents:  
Primera. Objecte de la convocatòria  
1.1. Aquesta convocatòria té per objecte la selecció de personal per a cobrir 2 places vacants del grup A subgrup A1, sector d'administració general, lletrat de la Universitat Politècnica de València, pels torn i quota que a continuació s'indiquen i fins a un màxim d'un 10% addicional, de conformitat amb el que disposen els articles 61.8 i 70 de la Llei 7/2007, de 12 d'abril, de l'Estatut Bàsic de l'Empleat Públic:  
  
1.1.1. Las places sense cobrir reservades al torn de promoció interna s'acumularan al torn d'accés lliure.  
1.1.2. Les persones aspirants només hi podran participar per un dels sistemes anteriorment citats.  
1.1.3. Prèviament a la declaració de la superació d'aquestes proves selectives, la Universitat Politècnica de València podrà incrementar el nombre de vacants fins a un màxim del 10% addicional, d'acord amb el que disposen els articles 61.8 i 70 de la Llei 7/2007, de 12 d'abril, de l'Estatut Bàsic de l'Empleat Públic.  
1.1.4 El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. A aquest efecte, els interessats haurien de formular la petició corresponent en la sol·licitud de participació en aquest concurs oposició.  
1.1.5. Els aspirants que ingressen pel sistema de promoció interna, en virtut del que disposa l'article 37.4 del Decret 33/1999, de 9 de març, tindran preferència per a cobrir les vacants corresponents, sobre els aspirants que no procedisquen d'aquest sistema.  
1.2. La realització d'aquestes proves selectives s'ajustarà al que preveu el Text Refós de la Llei de la Funció Pública Valenciana i la normativa que el desenvolupa.  
1.3. D'acord amb el que preveu l'article 75.2 de la Llei Orgànica 6/2001, de 21 de desembre, d'Universitats, aquesta convocatòria es publicarà en el Diari Oficial de la Comunitat Valenciana (DOCV) i en el Butlletí Oficial de l'Estat (BOE). La publicació en el DOCV serà la que es prendrà com a referència a l'efecte del còmput de terminis per a la presentació d'instàncies. La resta de resolucions administratives derivades d'aquesta convocatòria es publicaran únicament en el DOCV.  
Segona. Condicions generals dels aspirants  
2.1. Per a l'admissió a aquestes proves selectives, els aspirants han de complir els requisits següents:  
2.1.1. Torn de promoció interna.  
a) Els aspirants que concórreguen a aquestes proves selectives han de ser personal funcionari de carrera de la Universitat Politècnica de València del grup A, subgrup A2, sector administració general, i haver prestat serveis efectius durant almenys dos anys com a funcionari de carrera en el grup A, subgrup A2, sector administració general, en aquesta Universitat Politècnica de València.  
b) Estar en possessió del títol de llicenciat en dret, o tenir complides les condicions per a obtenir-lo en la data que acabe el termini de presentació d'instàncies. En el cas de titulacions obtingudes en l'estranger, cal estar en possessió de la credencial que n'acredite l'homologació o de la credencial de reconeixement per a l'exercici de les professions considerades regulades en virtut del Reial Decret 1655/1991, de 25 d'octubre.  
c) En virtut de la disposició transitòria segona de l'Estatut Bàsic de l'Empleat Públic de data 12 d'abril de 2007, també podrà participar el personal laboral fix que exercisca funcions o llocs definits com propis de personal funcionari objecte d'aquesta convocatòria i que reunisquen la resta dels requisits estipulats en el punt 2.1 d'aquesta.  
2.1.2. Torn d'accés lliure.  
a) Tindre la nacionalitat espanyola, o ser nacional dels estats membres de la Unió Europea, els cònjuges dels espanyols i dels nacionals d'altres estats membres de la Unió Europea, siga quina siga la seua nacionalitat, sempre que no estiguen separats de dret i els seus descendents, i als del seu cònjuge sempre que no estiguen separats de dret, siguen menors de vint-i-un anys o majors d'eixa edat dependents.   
Així mateix, s'estén igualment a les persones incloses en l'àmbit d'aplicació dels tractats internacionals celebrats per la Unió Europea i ratificats per Espanya en els quals siga d'aplicació la lliure circulació de treballadors.  
b) Tenir complits els 16 anys i no excedir, si escau, de l'edat màxima de jubilació forçosa.  
c) Estar en possessió del títol que consta en l'annex I, o complir les condicions per a obtenir-lo en la data que acabe el termini de presentació d'instàncies.  
d) No patir malaltia, ni estar afectat per limitació física o psíquica que siga incompatible amb l'acompliment de les funcions corresponents.  
e) No haver estat separat mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a empleats o càrrecs públics per resolució judicial, per a l'accés al cos o escala de funcionari.  
En el cas de ser nacional d'un altre estat, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en el seu estat, en els mateixos termes l'accés a l'ocupació pública.  
2.2. Les condicions per a ser admès a les proves s'han de tenir en el moment de finalització del termini de presentació de sol·licituds i s'han de mantenir durant tot el procés selectiu, fins al moment de la presa de possessió com a funcionaris de carrera.  
Tercera. Sol·licituds  
3.1. Forma. Els qui desitgen prendre part en aquestes proves selectives, hauran de presentar una instància, segons el model oficial, que haurà d'imprimir-se des de la pàgina d'Internet d'accés públic de la Universitat Politècnica de València ().  
Cada instància tindrà assignat un número identificador de referència, que serà diferent per a cada una.  
Haurà de presentar-se necessàriament un joc de tres còpies impreses mitjançant la pàgina d'Internet mencionada (còpies per al Registre General, el Servei de Recursos Humans i la persona interessada).  
En les dependències de la Universitat Politècnica de València es posarà a disposició de les persones interessades que ho demanen els recursos informàtics suficients per a accedir a l'esmentada pàgina web, emplenar i imprimir la instància.  
3.2. El termini de presentació de sol·licituds és de 20 dies hàbils, comptadors a partir de l'endemà de la publicació d'aquesta convocatòria en el Diari Oficial de la Comunitat Valenciana; cal adjuntar una fotocòpia del document nacional d'identitat o del passaport en el cas dels nacionals dels estats membres de la Unió Europea o d'aquells estats a què s'aplique la lliure circulació de treballadors i treballadores. La publicació de la convocatòria en el BOE únicament tindrà caràcter informatiu.  
3.3. La presentació de sol·licituds es podrà efectuar en el Registre General de la Universitat Politècnica de València, camí de Vera, s/n, CP 46880 València, edifici del Rectorat; en el Registre de l'Escola Politècnica Superior d'Alcoi, plaça de Ferrándiz i Carbonell, s/n, Alcoi; en el Registre de l'Escola Politècnica Superior de Gandia carrer Pararimf, número 1, Grau de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat segons la Llei 4/1999, de 13 de gener.  
En el cas que s'optara per presentar la sol·licitud davant una oficina de correus, es farà en sobre obert, perquè la instància figure datada i segellada pel funcionari de correus abans de ser certificada. Si no es fa d'aquesta manera, es considerarà presentada en la data d'entrada en qualsevol dels llocs establits en el paràgraf anterior.  
Les sol·licituds subscrites a l'estranger es podran cursar, en el termini expressat en la base 3.2, a través de les representacions diplomàtiques o consulars espanyoles corresponents, les quals les trametran seguidament a l'organisme competent. La persona interessada ha d'adjuntar a l'esmentada sol·licitud el comprovant bancari d'haver satisfet els drets d'examen.  
3.4. Els drets d'examen seran 27,09 €, que caldrà ingressar en el compte corrent número 2077 0724 68 2576116649 «Taxes», de la Caixa d'Estalvis de València (Bancaixa), a la urbana 724, situada a la Universitat Politècnica de València, camí de Vera, s/n, CP 46748 València.  
El pagament dels drets d'examen es pot realitzar en efectiu o amb targeta de crèdit. En el cas de pagament en efectiu, l'ingrés cal fer-lo mitjançant el rebut emés per l'aplicació d'instàncies de l'adreça d'Internet citada en el punt 3.1.   
El pagament mitjançant targeta de crèdit es fa en el moment d'emplenar i imprimir la instància a través de l'esmentada aplicació.  
3.5. Estan exempts del pagament de la taxa d'examen:  
3.5.1. Les persones amb un grau de minusvalidesa igual o superior al 33%, les quals han de presentar amb la sol·licitud el certificat acreditatiu d'aquesta condició.  
3.5.2. Les persones que figuraren com a demandants d'ocupació durant el termini, almenys, d'un mes anterior a la data de la convocatòria. Per a gaudir de l'exempció serà requisit que no hagueren rebutjat, en el termini de què es tracte, cap oferta d'ocupació adequada ni s'hagueren negat a participar, tret de causa justificada, en accions de promoció, formació o reconversió professionals, i que, així mateix, manquen de rendes superiors, en còmput mensual, al salari mínim interprofessional.   
La certificació relativa a la condició de demandant d'ocupació, amb els requisits previstos en la llei, se sol·licitarà en els serveis públics d'ocupació. Quant a l'acreditació de les rendes, s'acreditaran amb una declaració escrita del sol·licitant. Ambdós documents hauran d'adjuntar-se a la sol·licitud.  
3.6. La falta de justificació de l'abonament dels drets d'examen o de trobar-se'n exempt determinarà l'exclusió de l'aspirant.  
3.7. En cap cas la presentació i el pagament en les oficines a què es fa referència suposa la substitució del tràmit de presentació de la sol·licitud dins del termini i en la forma escaient.  
Quarta. Admissió d'aspirants  
4.1. Finalitzat el termini de presentació de sol·licituds, el rector dictarà una resolució, que es publicarà en el Diari Oficial de la Comunitat Valenciana, que contindrà la relació provisional d'admesos i exclosos a la realització de les proves, constant l'especialitat, quota i torn pel qual participa, així com els nomenaments dels membres que componen el tribunal de selecció.  
4.2. Els aspirants podran, en el cas d'error o exclusió, esmenar els defectes en què hagen incorregut en la sol·licitud o realitzar les reclamacions que consideren convenients, en el termini de 10 dies hàbils comptadors a partir de l'endemà de la publicació de la relació provisional d'admesos i exclosos en el DOCV.  
4.3. En tot cas, a fi d'evitar errors i, en el supòsit de produir-se'n, possibilitar l'esmena dins del termini establit i en la forma escaient, els aspirants comprovaran fefaentment no sols que no figuren en la relació provisional d'exclosos sinó, a més, que els noms i les dades consten correctament en les relacions d'admesos pertinents.  
4.4. Transcorregut el termini de 10 dies hàbils, esmenats els defectes, si escau, i vistes les reclamacions que corresponguen, es dictarà una resolució que contindrà la relació definitiva d'admesos i exclosos, i, almenys amb una antelació de 15 dies hàbils, la data, el lloc i l'hora de realització i començament dels exercicis, que es publicarà en el DOCV. Si és procedent, es publicarà també l'ordre d'actuació dels aspirants segons el que disposa la base 7.2.  
4.5. Els errors de fet que pogueren advertir-se, es podran esmenar en qualsevol moment, d'ofici o a petició de la persona interessada.  
Cinquena. Proves selectives  
5.1. El procediment de selecció es realitzarà pel sistema de concurs oposició.  
5.2. Fase d'oposició.  
Promoció interna. Els aspirants que concórreguen a aquestes proves selectives pel torn de promoció interna quedaran exempts de la realització del primer exercici de les proves, establit en la base 5.2.1. En canvi, n'hauran de fer obligatòriament el segon i el tercer exercicis, establits respectivament en les bases 5.2.2 i 5.2.3.  
Torn lliure. Els aspirants que concórreguen a aquestes proves selectives pel torn lliure n'hauran de fer obligatòriament el primer, el segon i el tercer exercicis, establits respectivament en les bases 5.2.1, 5.2.2 i 5.2.3.  
Tots aquests exercicis són eliminatoris.  
5.2.1 Primer exercici. S'ha de fer per escrit, i versa sobre els coneixements que s'especifiquen en l'annex I de la present convocatòria.  
Aquest exercici es configura en forma de qüestionari tipus test amb quatre alternatives de resposta, només una de les quals és correcta.   
La durada d'aquest exercici la fixarà el tribunal amb antelació suficient.  
5.2.2. Segon exercici. Consisteix en una prova oral que consta de tres temes, un de cadascun dels blocs en què està dividit el temari de l'annex I.  
Consistirà en una exposició oral per part de l'aspirant de tres temes, un per cada un dels blocs extrets a l'atzar, per cada un dels candidats, del programa que figura en l'annex I de la present convocatòria. La duració total d'este segon exercici, per a l'exposició dels tres temes, serà durant un temps mínim de mitja hora i màxim d'hora i mitja.  
Aquest exercici, que determinarà el tribunal amb antelació suficient, es podrà efectuar en diverses sessions i tindrà caràcter d'acte públic.  
Cadascun dels temes tindrà el valor d'1/3 de la puntuació total de l'exercici. Quan l'aspirant obtinga una puntuació de 0 punts en algun dels temes, quedarà eliminat de les proves selectives.  
L'avaluació de l'aspirant respecte d'aquest segon exercici s'efectuarà atenent els criteris següents:  
 El contingut del tema exposat.  
 L'expressió oral de la persona candidata.  
 La capacitat d'estructuració del tema que demostre.  
 La capacitat d'interrelació dels diferents temes.  
Per a la preparació de l'exposició oral de la totalitat del segon exercici es concedirà a l'aspirant un temps de deu minuts.   
5.2.3. Tercer exercici. Consistirà a resoldre per escrit dos supòsits pràctics fixats pel tribunal i relacionats tant amb les matèries que figuren en l'annex I d'aquesta convocatòria com amb les funcions que cal desenvolupar al lloc de treball en qüestió.  
L'avaluació de l'aspirant respecte d'aquest tercer exercici s'efectuarà atenent els criteris següents:  
 El contingut dels supòsits.  
 La capacitat d'interrelació dels diferents temes que demostre la persona candidata.  
 L'expressió escrita.  
 La capacitat d'argumentació.  
 La capacitat resolutiva de problemes jurídics.  
Aquest exercici es realitzarà utilitzant el tractament de textos Word 2000 o superior de Microsoft sota l'entorn Windows.  
5.2.4. En tots els exercicis el tribunal adoptarà les mesures que calguen per a garantir l'anonimat en la valoració, sempre que ho permeten la tipologia i la naturalesa de l'exercici, i s'anul·laran tots aquells en què es continguera alguna marca que poguera identificar-ne l'autor.  
5.3. Fase de concurs. Es valoraran, segons el barem que figura en aquesta convocatòria, els mèrits acreditats fefaentment pels aspirants que hagen superat la fase d'oposició l'acreditació documental dels quals s'haja realitzat dins del termini establit a aquest efecte en la base 6.4 de la present convocatòria.  
La fase de concurs no tindrà caràcter eliminatori. Els punts obtinguts en la fase de concurs únicament se sumaran a la puntuació dels aspirants que hagen superar la fase d'oposició.  
5.3.1. Torn de promoció interna. La valoració dels mèrits s'efectuarà d'acord amb el barem que figura en l'annex II.  
5.3.2. Torn d'accés lliure. La valoració dels mèrits s'efectuarà d'acord amb el barem que figura en l'annex III.  
Sisena. Qualificació dels exercicis  
6.1. El primer exercici es puntuarà de 0 a 10 punts. Cada pregunta contestada erròniament tindrà una penalització d'un terç sobre les correctes i les contestacions en blanc no puntuaran. Caldrà obtenir un mínim de 5 punts per a superar aquest exercici.  
La fórmula de correcció serà la següent:  
   
A continuació es configurarà una relació que s'ordenarà per puntuació de major a menor amb aquells aspirants que hagen superat aquest primer exercici, i que es publicarà en el tauler d'anuncis i, complementàriament i sense caràcter oficial, en la pàgina web del Servei de Recursos Humans, l'adreça de la qual és (apartat de PAS).  
6.2. El segon exercici es puntuarà de 0 a 20 punts, i s'eliminarà aquells aspirants que no hi obtinguen un mínim de 10 punts.  
Quan els aspirants obtinguen una puntuació de 0 punts en algun dels temes exposats, se'ls eliminarà de les proves selectives.   
A continuació es configurarà una relació que s'ordenarà per puntuació de major a menor amb aquells aspirants que hagen superat aquest segon exercici, sumant-hi la nota obtinguda en el primer exercici; relació que es publicarà al tauler d'anuncis i, complementàriament i sense caràcter oficial, en la pàgina web del Servei de Recursos Humans, l'adreça de la qual és (apartat de PAS).  
6.3. El tercer exercici es puntuarà de 0 a 30 punts, i s'eliminarà aquells aspirants que no hi obtinguen un mínim de 15 punts.   
A continuació es configurarà una relació que s'ordenarà per puntuació de major a menor amb aquells aspirants que hagen superat aquest tercer exercici, sumant-hi la nota obtinguda en el primer i segon exercici; relació que es publicarà en el tauler d'anuncis i, complementàriament i sense caràcter oficial, en la pàgina web del Servei de Recursos Humans, l'adreça de la qual és (apartat de PAS).   
6.4. La qualificació resultant de la totalitat dels exercicis vindrà determinada per la suma de puntuacions obtingudes en cada un d'ells.  
Amb el resultat de l'últim exercici de la fase d'oposició, el tribunal exposarà al públic la relació d'aspirants per cada torn que per haver superat tots els exercicis eliminatoris han de passar a la fase de concurs, citant-los perquè en el termini de 10 dies hàbils comptats a partir de l'endemà de la publicació de les qualificacions presenten la documentació acreditativa dels mèrits i experiència previstos en els annexos II i III, en el Registre General de la Universitat Politècnica de València, en el Registre de l'Escola Politècnica Superior d'Alcoi, siti en la plaça Ferrándiz i Carbonell, s/n, d'Alcoi; en el Registre de l'Escola Politècnica Superior de Gandia siti al carrer Paranimf, número 1, del Grau de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat conforme a la Llei 4/1999, de 13 de gener.  
Únicament es valoraran aquells mèrits al·legats i acreditats prou pels interessats i la data d'obtenció dels quals no siga posterior a la data de finalització del termini de presentació d'instàncies prevista en la base 3.2.  
No es valoraran aquells mèrits que no es troben prou acreditats, no admetent-se la documentació presentada fora de termini concedit a aquest efecte en aquesta mateixa base 6.4.  
6.5. Finalitzat el termini de presentació de documentació establit en la base anterior, el tribunal publicarà en el tauler d'anuncis del PAS siti en l'edifici de Rectorat i, complementàriament i sense caràcter oficial, en la pàgina web del Servici de Recursos Humans l'adreça de la qual és: (apartat de PAS), la llista provisional de valoracions per cada torn de la fase de concurs i concedirà un termini de 10 dies hàbils comptats a partir de l'endemà de la seua publicació perquè els interessats formulen les reclamacions i esmenes d'errors que estimen pertinents en relació a la seua baremació.  
6.6. Resoltes les possibles al·legacions i esmenes, el tribunal dictarà una resolució en què es fixarà la relació definitiva d'aspirants aprovats.  
Per a la confecció d'aquesta relació, se sumaran les qualificacions obtingudes per cada aspirant en la fase d'oposició i en la fase de concurs. A continuació, s'ordenaran per ordre de puntuació de major a menor, relació que s'interromprà quan el nombre d'aspirants coincidisca amb el nombre de llocs de treball convocats; es publicarà al tauler d'anuncis i, complementàriament i sense caràcter oficial, en la pàgina web del Servei de Recursos Humans, l'adreça de la qual és: (apartat de PAS).  
En el cas d'empat entre aspirants inclosos en la mateixa relació, l'ordre s'establirà, en primer lloc, segons la major puntuació obtinguda en el tercer exercici, en segon lloc, si es manté l'empat, segons la major puntuació obtinguda en el segon exercici, i en tercer lloc, si es manté l'empat, segons la major puntuació obtinguda en el primer exercici. Si persistira l'empat, es tindrà en compte la major puntuació obtinguda en la fase de concurs, en l'apartat d'experiència professional. En última instància, l'ordre s'establirà per sorteig públic entre aquests.  
En cap cas, el tribunal no podrà declarar que han superat les proves selectives un nombre superior que el de llocs de treball convocats, excepte en el que preveu la base 1.1. d'aquesta convocatòria.  
En el cas que el nombre d'aspirants aprovats fóra inferior al de les places convocades, les sobrants es declararien desertes.  
6.7. Borsa de treball. Es confeccionarà una borsa de treball amb el personal aspirant que, havent participat en les proves d'accés pel torn d'accés lliure al grup, subgrup, sector, i cos/escala de la convocatòria, haja aprovat algun exercici dels que constitueixen el procés selectiu, segons l'ordre de prioritat obtingut per la puntuació aconseguida i amb preferència dels que hagen aprovat un nombre més alt d'exercicis. S'hi sumarà amb aquest efecte la puntuació obtinguda en la fase de concurs.  
Aquesta borsa de treball, inclòs l'ordre de prioritat, es publicarà al tauler d'anuncis del PAS, situat a l'edifici del Rectorat i, complementàriament i sense caràcter oficial, en la pàgina web del Servei de Recursos Humans, l'adreça de la qual és: (apartat de Personal d'Administració i Serveis).  
Setena. Desenvolupament de les proves selectives  
7.1. Els exercicis tindran lloc a la ciutat de València.  
El primer exercici es realitzarà en el lloc, data i hora que s'establisca en la resolució per la qual s'aprova i publica en el Diari Oficial de la Comunitat Valenciana, la llista definitiva d'admesos i exclosos de les proves objecte d'aquesta convocatòria, amb una antelació no inferior a 15 dies hàbils.  
7.2. Els aspirants seran convocats per a cada exercici en crida única. Els membres del tribunal de selecció i el personal col·laborador no permetran l'accés a la sala on es realitze l'exercici d'aquelles persones que compareguen una vegada conclosa la crida dels aspirants convocats.  
En cas de realitzar-se l'exercici en diverses sessions, l'ordre d'intervenció dels aspirants començarà per la lletra O, seguint l'ordre alfabètic de cognoms segons la Resolució de 1 de juliol de 2009, de la Conselleria de Justícia i Administracions Públiques (DOCV número 6059, de 17 de juliol de 2009).  
Els aspirants hauran d'acreditar la personalitat mitjançant la presentació del DNI o del resguard amb fotografia del passaport o del permís de conduir, sense que, amb aquest efecte, siguen vàlides les fotocòpies compulsades dels esmentats documents, així com de l'exemplar per a l'interessat de la sol·licitud d'admissió a les proves.  
7.3. Començades les proves, l'anunci de celebració de la resta d'exercicis el farà públic el tribunal en el local on s'haja celebrat l'anterior, al tauler d'anuncis del PAS, situat a l'edifici del Rectorat i, complementàriament i sense caràcter oficial, en la pàgina web del Servei de Recursos Humans, l'adreça de la quals és: (apartat de Personal d'Administració i Serveis), amb una antelació mínima de 48 hores.  
Les valoracions de la fase de concurs seran publicades al tauler d'anuncis del PAS, situat a l'edifici del Rectorat, i complementàriament i sense caràcter oficial, en la pàgina web del Servei de Recursos Humans, l'adreça del qual és: (apartat de PAS).  
Els aspirants perdran el seu dret quan es personen als llocs de realització quan ja s'hagen iniciat les proves o per no assistir a aquestes, encara que siga per causes justificades.   
Huitena. Publicitat de les llistes  
El tribunal elevarà al rector les llistes definitives dels aspirants que han superat les proves, per ordre de puntuació, per a la seua inserció en el Diari Oficial de la Comunitat Valenciana.  
Novena. Coneixements de valencià  
9.1. L'acreditació dels coneixements de valencià pels aspirants que hagen superat les proves selectives, que disposa l'article 9.4 del Text Refós de la Llei de la Funció Pública Valenciana, podrà realitzar-se mitjançant la presentació d'algun dels documents següents:  
a) Títol de Batxiller o equivalent cursat a la Comunitat Valenciana, amb superació de les assignatures de valencià.  
b) Títol de l'escola oficial d'idiomes corresponent al tercer curs de coneixements de valencià.  
c) Certificat de nivell mitjà de la Junta Qualificadora de Coneixements del Valencià.  
d) Certificat de grau mitjà de Coneixements del Valencià expedit o homologat pel Servei de Normalització Lingüística de la Universitat Politècnica de València.  
9.2. Els que no puguen acreditar aquests coneixements, d'acord amb el que estableix el punt anterior, hauran de realitzar el curs específic de valencià a què es refereix l'article 9.4 del Text Refós de la Llei de la Funció Pública Valenciana.  
Deu. Presentació de documents  
10.1. En el termini de 20 dies hàbils, comptadors des de l'endemà de la publicació en el DOCV de les relacions definitives d'aprovats, els aspirants proposats hauran de trametre al Servei de Recursos Humans, Secció del PAS, d'aquesta Universitat Politècnica, a través del Registre General de la Universitat Politècnica de València; del Registre de l'Escola Politècnica Superior d'Alcoi, siti a la plaça de Ferrándiz i Carbonell, s/n, d'Alcoi; en el Registre de l'Escola Politècnica Superior de Gandia, siti al carrer Pararimf, número 1, Grau de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat segons la Llei 4/1999, de 13 de gener, la documentació següent:  
Aspirants pel torn de promoció interna:  
a) Llevat que conste en l'expedient personal, fotocòpia confrontada del títol acadèmic exigible segons aquesta convocatòria o certificat acadèmic que acredite haver realitzat tots els estudis per a l'obtenció del títol. En el cas de titulacions obtingudes a l'estranger, haurà d'adjuntar-se la credencial que n'acredite l'homologació.  
b) Els aspirants discapacitats hauran de presentar certificat de la Conselleria de Benestar Social o dels òrgans competents d'altres administracions públiques que acredite discapacitat igual o superior al 33%, així com la seua capacitat per a exercir les funcions que corresponguen a les vacants oferides.  
c) Certificat mèdic acreditatiu de tenir la capacitat física i psíquica necessària per a l'exercici de les funcions dels llocs de treball oferits. Amb aquesta finalitat, els reconeixements s'han de realitzar a través del servei mèdic que hi ha al Servei de Prevenció d'aquesta Universitat Politècnica, a fi que aquest realitze el pertinent reconeixement mèdic i expedisca el certificat mèdic escaient.  
Aspirants pel torn d'accés lliure:  
a) Fotocòpia del DNI, o del document que acredite la seua nacionalitat o del passaport en el cas dels nacionals dels estats membres de la Unió Europea o d'aquells estats a què s'aplique la lliure circulació de treballadors i treballadores, i, si s'escau, els documents que acrediten el seu vincle de parentiu i el fet de viure a expenses o estar al càrrec del nacional d'un altre estat amb el qual tinga aquest vincle. Així mateix, hauran de presentar declaració firmada o promesa d'aquest que no es troba separat de dret del seu cònjuge i, si escau, del fet que l'aspirant viu a expensa seua o està al seu càrrec.  
b) Còpia confrontada del títol acadèmic exigible segons la present convocatòria o del certificat acadèmic que acredite haver realitzat tots els estudis per a l'obtenció del títol. En el cas de titulacions obtingudes a l'estranger, haurà d'adjuntar-se la credencial que acredite l'homologació.  
c) Declaració jurada o promesa de no haver sigut separat/separada mitjançant expedient disciplinari de qualsevol administració o càrrec públic, així com de no trobar-se inhabilitat/inhabilitada penalment per a l'exercici de les funcions públiques.  
Els aspirants la nacionalitat dels quals no siga l'espanyola, a més, hauran d'efectuar la declaració de no estar sotmesos a sanció disciplinària o condemna penal que impedisca, en el seu estat, l'accés a la funció pública.  
d) Certificat mèdic acreditatiu de posseir la capacitat física i psíquica necessària per a l'acompliment de les funcions dels llocs de treball oferits. A aquests efectes els reconeixements es realitzaren a través del Servei Integrat de Prevenció i Salut Laboral de la Universitat Politècnica de València, a fi de que aquest realitze el pertinent reconeixement mèdic i expedisca el certificat mèdic escaient.  
e) Els aspirants discapacitats hauran de presentar certificat de la Conselleria de Benestar Social o dels òrgans competents d'altres administracions públiques que acredite discapacitat igual o superior al 33%, així com la seua capacitat per a exercir les funcions que corresponguen a les vacants oferides.  
10.2. Els aspirants seleccionats que, dins del termini establit en el punt anterior i excepte casos de força major, no presenten la documentació acreditativa o d'aquesta es deduïra que manquen d'algun dels requisits exigits, no podran ser nomenats funcionaris de carrera, sense perjudici de la responsabilitat en què pogueren haver incorregut per falsedat en les sol·licituds de participació.   
10.3. Les persones que tingueren la condició de funcionaris públics o de personal laboral al servei de la Universitat Politècnica de València estaran exemptes de justificar les condicions i els requisits que ja tingueren anteriorment acreditats davant d'aquesta. En tot cas, haurien de presentar obligatòriament la documentació prevista en l'apartat d) i, si escau, la de l'apartat e).  
La plaça no ocupada per l'aspirant que no presente la documentació quedarà vacant.  
Onze. Nomenament de funcionaris  
Conclòs el procés selectiu i transcorregut el termini de presentació de la documentació, els que l'hagueren superat seran nomenats funcionaris de carrera mitjançant una resolució que es publicarà en el DOCV, amb especificació de la destinació adjudicada, basant-se en l'ordre de puntuació obtingut pels aspirants i segons la petició de destinació a la vista dels llocs vacants que els oferisquen.  
Els aspirants que hi concórreguen pel torn de promoció interna tindran preferència respecte dels aspirants que hi concórreguen per accés lliure, per a l'elecció de llocs vacants que se'ls oferisquen.  
El termini de presa de possessió de la destinació adjudicada es farà constar en la resolució assenyalada en el primer paràgraf d'aquestes bases.  
Amb la finalitat d'assegurar la cobertura de les places convocades, quan es produïsquen renúncies dels aspirants seleccionats, abans del seu nomenament o presa de possessió, el rector podrà requerir al tribunal de selecció la relació complementària dels aspirants que seguisquen als proposats, per al seu possible nomenament com a funcionaris de carrera.  
Dotze. Informació respecte de les dades recollides  
12.1. De conformitat amb la Llei Orgànica 15/1999, de 13 de desembre, de Protecció de Dades de Caràcter Personal (LOPD), les dades subministrades per les persones interessades poden quedar incorporades en un fitxer automatitzat personal, el titular del qual és la Universitat Politècnica de València, per a la gestió de les proves i concursos convocats per la Universitat i també per a la gestió de la borsa de treball que es puga constituir en acabar el procés selectiu.   
12.2. El fitxer Personal quedarà sota la responsabilitat del Rectorat de la Universitat Politècnica de València, al camí de Vera, s/n, DP 46533 València.  
12.3. La informació obtinguda serà processada exclusivament per a la gestió de personal.  
12.4. Les dades de caràcter personal seran tractades d'acord amb el que estableix el Reial Decret 1720/2007, de 21 de desembre, pel qual s'aprova el Reglament de desenvolupament de la Llei Orgànica 15/1999, de 13 de desembre, de Protecció de Dades de Caràcter Personal, i s'adoptaran les mesures de seguretat necessàries per a garantir la confidencialitat i la integritat de la informació.  
12.5. Les persones interessades poden exercir els drets d'accés, rectificació, cancel·lació i oposició, en compliment del que estableix la LOPD, davant del Servei de Recursos Humans (PAS) de la Universitat Politècnica de València, situat al camí de Vera, s/n, DP 46346 València.  
Tretze. Tribunal  
13.1. El tribunal de selecció d'aquestes proves selectives serà nomenat pel rector en la resolució que faça pública la relació provisional d'admesos i exclosos, amb una antelació mínima d'un mes a la data del començament de les proves, i estarà compost per:  
· President/a: un/a vicerector/a de la Universitat Politècnica de València o persona en qui delegue.  
· Quatre vocals, designats pel rector de la Universitat Politècnica de València, funcionaris de carrera.  
· Un/a secretari/ària, personal funcionari de carrera de la Universitat Politècnica de València, que actuarà amb veu però sense vot.  
Així mateix, es designarà un tribunal suplent amb la mateixa composició.  
13.2. El tribunal, per a la realització de les proves, podrà designar els col·laboradors, ajudants i assessors especialistes que estime oportuns.  
13.3. Els membres del tribunal, així com els col·laboradors, ajudants i assessors especialistes, hauran d'abstenir-se i podran ser recusats pels interessats quan concórreguen en ells circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.  
Així mateix, hauran d'abstenir-se els qui hagueren realitzat tasques de preparació d'aspirants en els cinc anys anteriors a la publicació d'aquesta convocatòria.  
Tots els membres del tribunal hauran de complir els requisits establits en l'article 13.4 del Text Refós de la Llei de la Funció Pública Valenciana, i almenys la meitat més un d'aquests haurà de tenir una titulació corresponent a la mateixa àrea de coneixements de l'exigida per a l'ingrés.  
13.4. El tribunal, així com els col·laboradors, ajudants i el personal especialista, podrà exigir dels aspirants, en qualsevol moment, que acrediten la identitat.  
13.5. A l'efecte de comunicacions i de qualssevol altres incidències, el tribunal tindrà la seu a la Universitat Politècnica de València, camí de Vera, s/n, CP 46597 València.  
13.6. El tribunal tindrà la categoria assenyalada en el Decret 24/1997, d'11 de febrer, del Consell de la Generalitat Valenciana, sobre indemnitzacions per raó del servei i gratificacions per serveis.  
El tribunal tindrà la consideració d'òrgan col·legiat de l'administració, i com a tal estarà sotmès a les normes contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
Catorze. Recursos  
14.1. Contra aquesta convocatòria i les seues bases, que esgoten la via administrativa, podrà interposar-se potestativament recurs de reposició davant l'òrgan que l'ha dictat, en el termini d'un mes des de la notificació d'aquest, d'acord amb allò que s'ha previngut en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament recurs contenciós administratiu davant l'òrgan competent, en el termini de dos mesos des de la notificació de la present resolució.  
14.2. Contra els actes del tribunal, es podrà interposar recurs d'alçada davant del rector d'aquesta Universitat en el termini d'un mes, a partir de l'endemà de la publicació de la corresponent resolució del tribunal.  
València, 29 de juliol de 2010.- El rector: Juan Juliá Igual.  
Annex I  
Denominació del lloc: lletrat/lletrada.  
Localitat: València.  
Jornada: matins i una vesprada.  
Catalogació del lloc: grup A, subgrup A1, 22 E040.  
Titulació: llicenciatura en Dret.  
Funcions del lloc:   
 La defensa jurídica tant judicial com extrajudicial de la Universitat i, si escau, dels ens, les entitats i els organismes que hi pertanyen o en els quals participe de manera majoritària, davant tota mena de tribunals i en tota mena de processos i jurisdiccions, inclosos els actes de jurisdicció voluntària i els arbitratges.  
 La defensa jurídica tant judicial com extrajudicial del personal al servei de la Universitat i, si s'escau, dels ens, les entitats o els organismes que hi pertanyen o en els quals participe de manera majoritària, en virtut d'actes o omissions en l'exercici legítim de les seues funcions o del seu càrrec.  
 Les reclamacions prèvies a l'exercici d'accions civils o laborals dirigides contra la Universitat o els ens dependents d'aquesta.  
 La tramitació i la proposta de resolució dels recursos que s'interposen contra actes administratius d'òrgans de la Universitat.  
 L'emissió d'informes i dictàmens jurídics sobre qualsevol assumpte relacionat amb l'activitat pròpia de la Universitat que se li encomane.  
 L'informe dels plecs de clàusules administratives dels contractes subjectes al dret administratiu i l'assistència jurídica a les meses de contractació de la Universitat.  
 L'informe dels convenis que subscriga la Universitat quan l'assumpte ho requerisca o quan ho dispose la Secretaria General.  
 L'assessorament i suport en els processos electorals de la Universitat en què haja d'intervenir la Secretaria General.  
 Qualsevol altra funció que li encomanen el secretari general o el director de l'Àrea de Coordinació i Planificació Jurídica.  
 Coordinar i supervisar el treball del personal assignat a la seua unitat de categoria inferior.  
 Gestió i vigilància del compliment de les normes de seguretat i salut elaborades pels òrgans tècnics competents.  
 Gestió de residus en l'àmbit del propi lloc de treball.  
 Participar en els equips i/o grups de millora que s'establisquen en la unitat per al desenvolupament de plans de millora.  
 Donar suport a la preparació de la documentació que calga per a la realització de les tasques anteriors.  
 I totes aquelles funcions inherents al lloc de treball segons la categoria professional.  
Temari:   
Bloc I  
I. DRET CONSTITUCIONAL  
1. Línies fonamentals del constitucionalisme espanyol. La Constitució espanyola del 1978: sistemàtica, estructura i contingut. El bloc de constitucionalitat. La reforma de la Constitució. L'estat en la Constitució. L'estat social i democràtic de dret.  
2. Els valors superiors i els principis constitucionals. Els drets fonamentals i les llibertats públiques en la Constitució. Eficàcia, garantia i límits.  
3. Les Corts Generals. El Congrés dels Diputats i el Senat. Composició i funcions. Funcionament. El Govern en la Constitució espanyola. Relacions entre el Govern i les Corts. El control parlamentari del Govern. Òrgans constitucionals de control del Govern: el Defensor del Poble. La funció consultiva: el Consell d'Estat.   
4. L'administració local. L'ordenament vigent de les entitats locals.  
5. L'estat autonòmic: naturalesa. Els estatuts d'autonomia: posició juridicoconstitucional; contingut. Les vies d'accés a l'autonomia; evolució de l'estat autonòmic. La distribució de competències entre l'estat i les comunitats autònomes; competències exclusives, compartides, de desenvolupament normatiu i execució. Les clàusules constitucionals de prevalença i supletorietat del dret estatal. Transferència de competències, funcions i serveis.  
6. L'Estatut d'autonomia de la Comunitat Valenciana: característiques generals, estructura i contingut.  
7. L'assemblea de la Comunitat Valenciana. Composició. Òrgans de govern. Funcionament. Funcions. Procediment legislatiu. El Tribunal Superior de Justícia de la Comunitat Valenciana.  
8. El govern i l'administració de la Comunitat Valenciana. El govern de la Comunitat Valenciana: el president, el Consell de govern i els consellers. L'organització de l'administració de la Comunitat. La Conselleria d'Educació.  
9. Dret comunitari europeu. Fonts d'aquest. Relacions entre el dret comunitari europeu i l'ordenament jurídic dels estats membres. Participació de les comunitats autònomes en l'aplicació del dret comunitari europeu.  
10. L'organització institucional de la Unió Europea.  
II. DRET ADMINISTRATIU   
11. Les fonts del dret administratiu: concepte i classes. Els principis de reserva de llei, de jerarquia normativa i de competència. Nul·litat de ple dret de les disposicions administratives per infracció d'aquests principis. La inderogabilitat singular de les disposicions administratives de caràcter general.  
12. La llei. Els titulars de la potestat legislativa. Elaboració de les lleis. Lleis orgàniques i lleis ordinàries. Disposicions de l'executiu amb força de llei.  
13. La potestat reglamentària: fonament i òrgans que la posseeixen. El reglament: concepte, classes i límits. Validesa dels reglaments i control de la potestat reglamentària. El costum: classes i prova. Els principis generals del dret. La jurisprudència: valor. La doctrina dels autors.  
14. L'administració pública: els principis constitucionals informadors i la noció d'administració pública en la Llei de Règim Jurídic de les Administracions Públiques i del Procediment Administratiu Comú. Personalitat jurídica de les administracions públiques. L'organització administrativa. L'òrgan administratiu: concepte, elements i naturalesa. Classes d'òrgans administratius; especialment, els col·legiats.   
15. La competència: naturalesa, classes i criteris de delimitació. Desconcentració i delegació de competències. Avocació. Delegació de signatura. Encàrrec de gestió. Suplència.  
16. Les potestats administratives. El principi de legalitat i les manifestacions que té. L'activitat administrativa discrecional i els límits que hi corresponen. El control de la discrecionalitat: especialment, la desviació de poder. Els conceptes jurídics indeterminats.  
17. El ciutadà davant l'administració: capacitat i situacions jurídiques. Drets públics subjectius i interessos legítims: concepte i diferències. Classificació dels drets públics subjectius. Situacions jurídiques passives.   
18. Els actes jurídics de l'administració: actes sotmesos a dret públic i actes sotmesos a dret privat. L'acte administratiu: concepte, classes i elements. La forma dels actes administratius: la motivació, la notificació i la publicació.   
19. L'eficàcia dels actes administratius: fonament i naturalesa. L'executivitat dels actes administratius. L'execució forçosa per l'administració dels actes administratius.  
20. La invalidesa dels actes administratius: nul·litat de ple dret, anul·labilitat i irregularitats no invalidants. La convalidació, conservació i conversió d'actes administratius. La declaració de nul·litat. Els errors materials o de fet. La declaració de nul·litat de ple dret per l'administració mitjançant revisió d'ofici. Declaració de lesivitat d'actes anul·lables. La revocació.   
21. L'obligació de resoldre de l'administració. Silenci administratiu en procediments iniciats a sol·licitud de la persona interessada. Falta de resolució expressa en procediments iniciats d'ofici.   
22. El procediment administratiu: naturalesa i finalitats. La regulació del procediment administratiu en el dret espanyol. La Llei de Règim Jurídic de les Administracions Públiques i del Procediment Administratiu Comú: els principis generals del procediment administratiu i el procediment administratiu comú. Abstenció i recusació.   
23. Els interessats en el procediment administratiu. Drets dels ciutadans. Terminis i termes. La iniciació, l'ordenació i la instrucció del procediment administratiu. La prova. Participació dels interessats. Terminació: la resolució. Terminació convencional. Altres maneres de terminació: desistiment, renúncia, caducitat i prescripció.  
24. El procediment d'elaboració de les disposicions de caràcter general. La potestat sancionadora: principis generals. El procediment sancionador. Reclamacions prèvies a l'exercici d'accions en via judicial.  
25. La responsabilitat patrimonial de les administracions públiques. Procediment general i procediment abreujat. La responsabilitat de les autoritats i el personal al servei de les administracions públiques.  
26. L'expropiació forçosa. Teories sobre la justificació i la naturalesa d'aquesta. Legislació vigent. Subjecte i objecte de l'expropiació. Procediment. La reversió de béns expropiats.   
27. Els recursos administratius: concepte i classes. El recurs d'alçada i potestatiu de reposició. El recurs extraordinari de revisió.  
28. El patrimoni de les administracions públiques. Béns que l'integren. Normes generals. Prerrogatives. Adquisició de béns i drets.   
29. El domini públic: concepte, naturalesa jurídica i classes. Els elements del domini públic: subjectes, objecte i destinació. Afectació, desafectació, mutacions demanials. Inalienabilitat. Inembargabilitat. Els béns demanials i el Registre de la Propietat.  
30. El règim jurídic del domini públic. La imprescriptibilitat. Delimitació administrativa. Recuperació. Potestat sancionadora de l'administració. La utilització del domini públic: usos comuns, general i especial; ús privatiu. Autoritzacions i concessions demanials.  
31. El servei públic: concepte i classes. Formes de gestió dels serveis públics. Gestió directa. Gestió indirecta: modalitats. Règim jurídic.  
32. Els contractes de les administracions públiques: criteris de distinció entre els contractes administratius i els altres contractes de les administracions públiques. Legislació vigent. Òrgans competents per a concertar-ne. Capacitat i solvència dels contractistes. Prohibicions.  
33. La classificació i el registre dels empresaris i dels contractes. Garanties exigibles en els contractes amb l'administració. Prerrogatives de dret públic en la contractació administrativa. Actuacions preparatòries. Procediments i formes d'adjudicació. Perfecció i formalització. Execució i modificació. Extinció. La cessió dels contractes i la subcontractació.   
34. El contracte d'obres. Execució d'obres per la mateixa administració.   
35. El contracte de concessió d'obra pública.  
36. El contracte de gestió de serveis públics.   
37. El contracte de subministraments i el contracte de serveis.  
38. El personal al servei de les administracions públiques: règim jurídic, classificació i característiques. La Llei 7/2007, de 12 d'abril, de l'Estatut Bàsic de l'Empleat Públic. La funció pública. Naturalesa i contingut de la relació jurídica entre la persona funcionària i l'administració. Règim legal vigent de la funció pública. Estructura de la funció pública espanyola. El personal laboral.  
39. El personal funcionari al servei de les administracions públiques (I): selecció. Adquisició i pèrdua de la condició de funcionari o funcionària. Situacions administratives.  
40. El personal funcionari al servei de les administracions públiques (II): la carrera administrativa. Provisió de llocs de treball. Promoció professional. Formació i perfeccionament.  
41. El personal funcionari al servei de les administracions públiques (III): els drets i deures dels funcionaris. Sistema de retribucions i indemnitzacions. Incompatibilitats. Règim disciplinari.   
42. Llei Orgànica 3/2007, de 22 de març, per a la Igualtat Efectiva de Dones i Homes: títol preliminar: objecte i àmbit de la llei. Títol I: el principi d'igualtat i la tutela contra la discriminació. Títol II, capítol I: principis generals. Títol IV, capítol I: igualtat de tracte i d'oportunitats en l'àmbit laboral; capítol II: igualtat i conciliació; capítol III: els plans d'igualtat de les empreses i altres mesures de promoció de la igualtat. Títol V, capítol I: criteris d'actuació de les administracions públiques.  
43. Llei Orgànica 1/2004, de 28 desembre, de Mesures de Protecció Integral contra la Violència de Gènere: títol preliminar: objecte de la llei. Títol I, capítol I: en l'àmbit educatiu; capítol II: en l'àmbit de la publicitat i dels mitjans de comunicació. Títol II, capítol I: dret a la informació, a l'assistència social integral i a l'assistència jurídica gratuïta; capítol III: drets de les funcionàries públiques. Títol III, article 30. Títol V, capítol IV: mesures judicials de protecció i de seguretat de les víctimes.  
Bloc II  
III. DRET UNIVERSITARI   
44. La Llei Orgànica d'Universitats. Funcions de la universitat. L'autonomia universitària i els límits que té: jurisprudència constitucional. Les universitats privades.  
45. Naturalesa, creació, reconeixement i règim jurídic de les universitats. Els estatuts i les normes d'organització i funcionament de les universitats. La coordinació universitària: el Consell de Coordinació Universitària i el Consell Universitari de la Comunitat Valenciana. L'avaluació i acreditació: l'Agència Nacional d'Avaluació de la Qualitat i Acreditació i l'Agència Valenciana d'Avaluació i Prospectiva.  
46. Estructura de les universitats. Departaments, facultats, escoles tècniques o politècniques superiors i escoles universitàries o escoles universitàries politècniques. Els instituts universitaris d'investigació i altres centres d'ensenyament universitari adscrits a universitats. Els òrgans de govern i representació de les universitats. Òrgans col·legiats: Consell Social, Consell de Govern, Claustre Universitari, juntes de facultat o escola i consells de departament i institut universitari d'investigació. Òrgans unipersonals: rector, vicerectors, secretari general, gerent, degans de facultat i directors d'escola, de departament i d'institut universitari d'investigació i administradors gerents de centre.  
47. La Universitat Politècnica de València. Els seus estatuts: naturalesa jurídica, elaboració, aprovació i contingut. Reforma.   
48. Règim electoral de les Universitats Públiques.  
49. L'estructura de la Universitat Politècnica de València. El Defensor Universitari. Serveis universitaris.  
50. El personal d'administració i serveis de la Universitat. Règim jurídic i classes. Relacions de llocs de treball. Òrgans de representació, determinació de les condicions de treball i participació del personal. Negociació de les condicions de treball. El personal laboral d'administració i serveis: conveni col·lectiu de les universitats públiques valencianes.  
51. El personal docent i investigador. Classes i règim jurídic. Examen de la llibertat de càtedra. El personal investigador en formació. El Reial Decret 63/2006, de 27 de gener, pel qual s'aprova l'Estatut del personal investigador en formació.  
52. El professorat dels cossos docents universitaris: regulació en la Llei Orgànica d'Universitats. Accés. Situacions administratives. Règim de dedicació i incompatibilitats. Retribucions.  
53. El professorat contractat: regulació en la Llei Orgànica d'Universitats i la normativa de la Comunitat Valenciana. Conveni col·lectiu del personal docent i investigador de les universitats públiques valencianes.   
54. Els estudiants. Accés dels estudiants a la universitat i permanència en aquesta. Drets i deures. Règim disciplinari. L'assegurança escolar.  
55. Regulació dels estudis universitaris de grau. Regulació del programa de relacions internacionals. Regulació dels estudis universitaris de postgrau. L'espai europeu d'ensenyament superior.  
56. Titulacions universitàries. Titulacions oficials i títols propis. La regulació de l'obtenció, expedició i homologació de títols universitaris oficials. Convalidació d'estudis i homologació de títols estrangers d'Educació Superior.  
57. La investigació a la universitat. Projectes, contractes i programes d'investigació nacionals i internacionals. L'article 83 de la Llei Orgànica d'Universitats: els antecedents i la regulació que hi correspon a la Universitat Politècnica de València. Les empreses de base tecnològica.  
58. Creació per les universitats de fundacions i altres persones jurídiques. Els convenis de col·laboració en l'àmbit universitari.   
59. El finançament de les universitats. El patrimoni de les universitats públiques. Recaptació, gestió i liquidació de preus públics. El pressupost universitari: elaboració, contingut i aprovació. El control de les universitats públiques: controls intern i extern de la despesa.  
60. Els recursos i les reclamacions en l'àmbit universitari. Especialitats en matèria de qualificacions acadèmiques i procediments de selecció de personal.   
61. El Pla estratègic de la Universitat Politècnica de València.   
IV. DRET DEL TREBALL   
62. El dret del treball. Concepte i finalitats. Les fonts del dret del treball. Relacions excloses de l'àmbit d'aplicació de la legislació laboral. Poder de direcció. Poder disciplinari: les infraccions i sancions en l'ordre social.  
63. L'aplicació de les normes laborals: principis d'ordenació. La relació entre llei i conveni col·lectiu. Col·lisió i concurrència entre normes estatals i normes convencionals. El principi de la condició més beneficiosa. Els principis d'irrenunciabilitat de drets i territorialitat de les normes. Altres principis.  
64. El contracte de treball: concepte i naturalesa jurídica. Modalitats. Subjectes. Forma. Contingut i règim jurídic.  
65. La durada del contracte de treball. Període de prova. Classes de contractes de durada determinada. Frau de llei en la contractació temporal.   
66. El salari. Salari base i complements salarials. Salari mínim interprofessional. Garanties de salari. El Fons de Garantia Salarial. La jornada de treball. Les hores extraordinàries. L'horari de treball. El descans setmanal i festiu. Llicències i permisos retribuïts. Les vacances anuals.  
67. La modificació, suspensió i extinció del contracte de treball. Causes, forma i efectes. En particular, l'acomiadament i la regulació d'ocupació. Cessió de treballadors i successió d'empreses.  
68. La representació dels treballadors i la llibertat sindical. El conveni col·lectiu: concepte i naturalesa. Contingut i efectes. Aplicació i interpretació.   
69. Els conflictes de treball. Conflictes col·lectius: maneres d'exteriorització. La vaga. El tancament patronal.  
70. El sistema de Seguretat Social. Règims. Gestió: afiliació i cotització. Acció protectora: contingències i classes de prestacions. La incapacitat temporal. Maternitat. Invalidesa permanent: modalitats. Jubilació: modalitats. Altres prestacions.  
71. La Llei de Prevenció de Riscos Laborals: objecte, àmbit d'aplicació i definicions. Drets i obligacions. Serveis de prevenció. Consulta i participació dels treballadors. Responsabilitats i sancions.  
72. El Manual de drets i obligacions del personal de la Universitat Politècnica de València en matèria de seguretat i salut en el treball.   
V. PROTECCIÓ DE DADES  
73. Protecció de dades de caràcter personal. Definicions i principis bàsics. Drets dels ciutadans amb relació a la protecció de dades de caràcter personal. Tutela de drets. Fitxers de titularitat pública. Fitxers de titularitat privada. Moviment internacional de dades.  
74. Procediments tramitats per l'Agència Espanyola de Protecció de Dades. Entitats amb competències en matèria de protecció de dades de caràcter personal. Responsabilitats. Infraccions i sancions.  
VI. PROPIETAT INDUSTRIAL I INTEL·LECTUAL  
75. Propietat intel·lectual. Drets d'autor: subjecte, objecte i contingut. Durada, límits i salvaguarda.  
76. Propietat intel·lectual. Transmissió dels drets d'autor. Protecció dels drets d'autor.  
77. Patents. Dret a la patent. Invencions laborals. Procediment de concessió de patents. Recursos. Transmissió i llicències contractuals. Saber fer (know-how).  
78. Signes distintius. Procediment de cessió. Recurs. Transmissió i llicències.  
VII. DRET FINANCER I TRIBUTARI   
79. El pressupost: concepte, naturalesa i classes. La Llei general pressupostària i la Llei d'hisenda pública de la Comunitat Valenciana. Els pressupostos generals de l'estat i de la Comunitat Valenciana: característiques i estructura. El cicle pressupostari. Modificacions pressupostàries dels crèdits inicials.  
80. La despesa pública: concepte. Principis constitucionals. Classes de despesa pública.  
81. Els ingressos públics: concepte i classificació; amb especial referència a les transferències i les subvencions.  
82. El procediment administratiu d'execució de despesa pública: despesa i pagament. Procediment ordinari: fases de la despesa i documents comptables. Procediments especials: pagaments que cal justificar, bestretes de caixa i convalidacions.  
83. El control de l'activitat economicofinancera. Classes: control extern i intern. Àmbit d'aplicació. Especial referència al control de legalitat. Òrgans.  
84. La revisió dels actes tributaris en via administrativa. El recurs de reposició. Les reclamacions economicoadministratives.  
Bloc III  
VIII. DRET PROCESSAL   
85. La Llei Orgànica del poder judicial. Extensió i límits de la jurisdicció. Planta i organització territorial judicial. Conflictes i qüestions de competència. El Consell General del Poder Judicial. L'administració i els tribunals de justícia. Conflictes de jurisdicció entre els tribunals i l'administració. Especialitats processals de les administracions públiques. L'execució de sentències per la mateixa administració.  
86. El procés civil. La Llei d'enjudiciament civil. Disposicions generals en els processos civils.  
87. Els processos declaratius.  
88. L'execució forçosa i les mesures cautelars. El concurs de creditors.  
89. El procés penal. La Llei d'enjudiciament criminal.  
90. El procés contenciós administratiu. La Llei de la jurisdicció contenciosa administrativa. Naturalesa, extensió i límits. Els òrgans de l'ordre jurisdiccional contenciós administratiu. Regles que en determinen la competència respectiva.   
91. Actuació administrativa impugnable. Les parts: capacitat i legitimació; representació i defensa. Pretensions de les parts. Acumulació. Quantia del procés.  
92. El procediment en el recurs contenciós administratiu. Examen del procediment ordinari.  
93. El procediment abreujat. Procediments especials: el procés de protecció dels drets fonamentals de la persona; la qüestió d'il·legalitat; el procediment en els casos de suspensió administrativa prèvia d'acords.  
94. Les mesures cautelars en el recurs contenciós administratiu. Mesures cautelars prèvies al recurs.  
95. La sentència en el procés contenciós administratiu. Execució provisional i definitiva de sentències. Suspensió i inexecució d'aquestes.   
96. Incidents i invalidesa d'actes processals. Recursos contra providències i actuacions. El recurs d'apel·lació. Resolucions contra les quals és procedent i motius del recurs. Procediment.  
97. El recurs de cassació comú: requisits, procediment i efectes. Recurs de cassació per a la unificació de doctrina. Recurs de cassació en interès de la llei. Recurs de revisió.  
98. El procés de treball. La Llei de procediment laboral. Òrgans jurisdiccionals. Competència. Procediment ordinari de treball: tramitació.  
99. Les modalitats processals: acomiadaments i sancions. Procediments d'ofici. Impugnació de convenis col·lectius i conflictes col·lectius. Tutela dels drets de llibertat sindical.  
100. Els mitjans d'impugnació en el procés de treball: recursos de suplicació i cassació. Execució de sentències.  
101. El Tribunal Constitucional: naturalesa, organització i atribucions. Els processos de declaració d'inconstitucionalitat. El recurs d'inconstitucionalitat. La qüestió d'inconstitucionalitat. El recurs d'empara constitucional. Els conflictes constitucionals. Efectes de les sentències.  
102. El Tribunal de Justícia de la Unió Europea. El Tribunal de Primera Instància. Organització, competències i procediments.  
Enllaços d'Interés:  
.  
ANNEX II  
Barem  
· Antiguitat:  
Es valorarà 1 punt per any complet de serveis en actiu en les distintes administracions públiques, fins a un màxim de 10 punts. A aquests efectes es computaran els serveis previs reconeguts de conformitat amb el que disposa la Llei 70/1978, de 26 de desembre.  
· Titulació acadèmica:  
Es valorarà solament una única titulació acadèmica oficial de nivell superior a les especificades en l'annex I, amb 2 punts.  
· Grau personal:  
Grau personal consolidat a la data de finalització del termini de presentació d'instàncies, que es valora de la manera següent:  
  
· Treball desenvolupat:  
Es valorarà per cada any de prestació de serveis o part proporcional, a aquest efecte de treball desenvolupat no es computaran les fraccions inferiors a un mes, en llocs de treball del grup A, subgrup A2, administració especial, d'acord amb el nivell de complement de destinació assignada a aquests, d'acord amb l'escala següent:  
  
\* \* \* \* \*  
  
Llocs de nivell inferior a 22: 0,5 punts per any de serveis prestats  
Llocs de nivell igual a 22: 1 punt per any de serveis prestats  
Llocs de nivell superior a 22: 2 punts per any de serveis prestats  
Aquest apartat es valorarà fins a un màxim de 20 punts i un màxim de 10 anys de serveis prestats en l'administració. Amb aquest fie, es computaran els períodes en els quals els aspirants hagen estat ocupant llocs amb assignació de complement de destinació de nivell superior.  
Amb aquesta finalitat, es valorarà l'exercici de llocs de treball amb destinació definitiva.  
Annex III  
Barem  
Experiència professional: es valorarà fins a un màxim de 4 anys i 24 punts l'experiència professional en llocs de treball corresponents a la mateixa categoria i grup de les vacants especificades en aquesta convocatòria. Es prorratejaran proporcionalment els mesos complets, sense considerar els períodes inferiors a un mes, d'acord amb l'escala següent:  
Per serveis prestats com a contractat laboral o funcionari en l'àmbit de la Universitat Politècnica de València.   
Per serveis prestats com a contractat laboral o funcionari en l'àmbit d'altres universitats públiques diferents de la Universitat Politècnica de València.  
Per serveis prestats com a contractat laboral o funcionari en l'àmbit de qualsevol altra administració pública.  
Per serveis prestats com a contractat laboral en el sector privat.   
Únicament es considerarà acreditada aquesta experiència professional si s'aporta certificat oficial de períodes de cotització en el règim general de la seguretat social o en algun dels règims especials dins del grup de cotització de la categoria i grup esmentats en l'apartat 1.1 de la present convocatòria, juntament amb els contractes de treball, nomenaments de funcionari interí o nòmines que acrediten la relació contractual i categoria professional.  
En el cas dels empleats públics, s'admetrà a aquest efecte el certificat de serveis prestats on consten les dades anteriors (grup professional i categoria professional, així com períodes de contractació o nomenaments) expedits per l'òrgan competent.  
Cursos de formació i perfeccionament: es valoraran fins a un màxim de 8 punts únicament els cursos de formació i perfeccionament que estiguen relacionats directament amb les funcions dels llocs de treball objecte d'aquesta convocatòria.   
La valoració s'efectuarà d'acord amb el barem següent, sense que es consideren els cursos de fins a 9 hores i, en cas que hi haja dos Altres mèrits: es valora fins a un màxim de 2,5 punts.  
  
  
o més cursos amb el mateix contingut, només serà considerat el de major durada:  
  
Només es valoraran aquests cursos si els han impartit centres oficialment reconeguts o si estan homologats per un organisme públic competent en el marc dels programes de formació contínua, de formació ocupacional o de formació d'empleats públics; l'aspirant ha d'acreditar aquest aspecte.  
Amb aquesta finalitat, es tindran en compte els cursos de formació contínua impartits per les organitzacions sindicals i que es troben inclosos dins dels respectius acords amb l'administració.  
En cap cas no es puntuaran en aquest apartat els cursos de valencià i d'idiomes, ni els cursos pertanyents a una carrera universitària, els cursos de doctorat i els de diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
Titulacions acadèmiques: es valorarà una titulació acadèmica oficial de nivell superior a les especificades en l'annex I, amb 1,50 punts.   
Coneixement de valencià: es valorarà fins a un màxim de 4 punts, sempre que s'acredite estar en possessió del pertinent certificat o homologació expedit pel gabinet de Normalització Lingüística de la Universitat Politècnica de València o la Junta Qualificadora de Coneixements del Valencià, d'acord amb l'escala que tot seguit s'indica (en cas d'estar en possessió de dos o més nivells, únicament es valorarà el nivell més alt):  
  
   
  
  
\* \* \* \* \*  
\* \* \* \* \*  
Otros méritos: se valorará hasta un máximo de 2.5 puntos  
  
  
L'equivalència d'estudis establida en la disposició transitòria segona del Decret 155/2007, de 21 de setembre, entre els ensenyaments regulats pel Reial Decret 967/1988, de 2 de setembre, i els ensenyaments als quals es refereix el Reial Decret 1629/2006, de 29 de desembre, pel qual es fixen els aspectes bàsics del currículum dels ensenyaments d'idiomes de règim especial regulats per la Llei Orgànica 2/2006, de 3 de maig, d'educació, és la següent:  
Coneixement d'idiomes de la Unió Europea: es valora el coneixement de llengües oficials de la Unió Europea, diferents de la llengua espanyola, acreditant-se documentalment amb certificats expedits per l'escola oficial d'idiomes, segons els nivells especificats.  
Per a la valoració dels idiomes comunitaris, en cap cas es consideren els cursos superats d'idiomes inclosos en els plans d'estudis de Batxiller Elemental, Graduat Escolar, Formació Professional, Batxiller Superior i d'estudis universitaris de qualsevol nivell.  
Així mateix, i en el supòsit de cursos impartits, aquests es valoren una sola vegada, i no són susceptibles de ser valorades successives edicions d'un mateix curs o amb el mateix contingut. En aquest cas, es valora el curs impartit de més durada.